**Cataracta unui timp translucid**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

irumpe în mine o zi oarecare sunt măr cu grădina scindată

garduri vii epiderma ta şopotitoare

adam şi eva răsfoiesc în lacrima lutului dimensiunea celestă

atingeri pastelate fibrilează mister

emisferele mele creează alianţe sub ziduri prăbuşesc zenituri în talpă

poți să frângi în douăsprezece meridiane nu iscălesc dezertări şi compromisuri

dureros oamenii pot să înfigă pinteni în coastele zilei mele pasagere

peste ispite caii galopează cu burţile pline de trădări

jăratec devarsă mosorul ţipă când înfăşoară nanosecunde în călcâi de achile

cetatea surpă între noi altare ridică văzduhuri credinţe

abis botezat în stigmatele efemerului

pierdută alunec printre buricele spaţiului

atentă

pielea ta mă soarbe

escaladează pe şarpe ca pe-o frânghie

muntele plângerii

pocăinţă unui timp miop

caută semnalul de alarmă să coboare din rădăcină

gara păcii aşteaptă cuminte

oaspeţi